留别宣城李節推
作者：郭祥正
朝代：宋

paragraphs: 君作宣城幕下吏，我嘗築室青山址。
三四相逢五六年，交情淡若秋江水。
水流到海無窮時，吾輩論交無衰期。
明主可結亦未晚，謝安四十功非遲。
低頭感事復太息，汲汲功名亦何益。
君不見屈原言直沉湘水，韓信功高亦誅死。
窮達無過七十年，事業空存一張紙。
不如飲酒臨春風，溪水綠淨山花紅。
金絲玉管亂兩耳，一醉三百琉璃鍾。
醉來辭君登海槎，四方上下皆吾家。